钦定古今图书集成/明伦汇编/官常典/第214卷 > 耶律喜孙
## 钦定古今图书集成/明伦汇编/官常典/第214卷 > 耶律喜孙

按《辽史》本传：喜孙，字盈隐，永兴宫分人。兴宗在青宫，
尝居左右辅导。圣宗大渐，喜孙与冯家奴告仁德皇
后同宰相萧浞卜等谋逆事。及钦哀为皇太后称制，
喜孙尤见宠任。重熙中，其子涅哥为近侍，坐事伏诛。
帝以喜孙有翼戴功，且悼其子罪死，欲世其官。喜孙
无所出之部，因见马印文有“品部”号，使隶其部，拜南
府宰相。寻出为东北路详稳，卒。